Ichki ishlar organlari tayanch punktlarining profilaktika inspektorlarini xizmat uy-joyi bilan ta’minlashga doir qo‘shimcha chora-tadbirlar to‘g‘risida

Ichki ishlar organlari tayanch punktlarining profilaktika inspektorlarini kommunal-maishiy sharoitlarga ega bo‘lgan, zamonaviy talablar va standartlarga javob beradigan qulay xizmat uy-joyi bilan ta’minlash, shuningdek inspektorlarning nufuzini oshirish va xizmatni samarali o‘tashini ta’minlash maqsadida:
 1. 2017-2018-yillarda ichki ishlar organlari tayanch punktlarining profilaktika inspektorlarini (keyingi o‘rinlarda profilaktika inspektorlari deb ataladi) bevosita ular xizmatni o‘taydigan hududda joylashadigan xizmat uy-joyi bilan ta’minlash dasturi (keyingi o‘rinlarda Dastur deb ataladi) ma’qullansin, Dastur quyidagi asosiy parametrlarni o‘z ichiga oladi:
 2017-2018-yillarda profilaktika inspektorlarini bevosita ular xizmatni o‘taydigan hududda joylashadigan ko‘p xonadonli uylardagi xizmat kvartiralari (keyingi o‘rinlarda xizmat kvartiralari deb ataladi) bilan 1-ilovaga muvofiq ta’minlash;
 2017-2018-yillarda profilaktika inspektorlari uchun bevosita ular xizmatni o‘taydigan joy yaqinidagi massivlar hududida joylashadigan xizmat uy-joylarini (keyingi o‘rinlarda xizmat uy-joylari deb ataladi) 2-ilovaga muvofiq qurish.
 2. Belgilab qo‘yilsinki, Dastur doirasida:
 davlat hokimiyati organlari profilaktika inspektorlariga berish uchun ularning tasarrufida bo‘ladigan, ikkilamchi bozorda davlat daromadiga yo‘naltirilgan uy-joyni sotib olish, shuningdek ikkilamchi bozordan qabul qilib olinadigan kvartiralar egalariga yer uchastkalari berish yo‘li bilan uy-joy fondini shakllantiradilar;
 xizmat uy-joylarini qurish O‘zbekiston Respublikasi Prezidentining 2016-yil 21-oktabrdagi “2017 — 2021-yillarda qishloq joylarda yangilangan namunaviy loyihalar bo‘yicha arzon uy-joylar qurish dasturi to‘g‘risida”gi PQ-2639-sonli qarori bilan joriy etilgan, 0,02 gektar hajmdagi yer uchastkalarida joylashtiriladigan, hovli inshootlariga ega bo‘lgan bir qavatli 2 va 3 xonali uy- joylarning namunaviy loyihasi bo‘yicha amalga oshiriladi;
 xizmat uy-joylari qurishga massivlarni tayyorlash, shuningdek sug‘orish suv quvuri, irrigatsiya tarmoqlari, kirib kelish yo‘llari, yo‘laklari va tashqi yoritish tarmoqlari qurishni hisobga olgan holda ularning hududlarini obodonlashtirish Qoraqalpog‘iston Respublikasi Vazirlar Kengashi, viloyatlar va Toshkent shahri hokimliklarining mahalliy budjetlari mablag‘lari hisobiga amalga oshiriladi.
 3. Mahalliy davlat hokimiyati organlari Dastur doirasida profilaktika inspektorlariga xizmat kvartiralari berish uchun ikkilamchi bozorda uy-joy sotib olishda oldi-sotdi shartnomalarini tasdiqlash uchun davlat boji to‘lashdan 2019-yil 1-yanvargacha ozod qilinsin.
 4. O‘zbekiston Respublikasi “Davarxitektqurilish” qo‘mitasi va Ichki ishlar vazirligining Dastur doirasida xizmat uy-joylari, ular uchun suv ta’minoti tarmoqlari, kanalizatsiya va uy-joylarga kirib kelish yo‘llari tarmoqlarini qurish bo‘yicha:
 “Qishloq qurilish invest” IK” MChJni — buyurtmachi etib;
 “Qishloq qurilish loyiha” MChJni — bosh loyiha tashkiloti etib belgilash to‘g‘risidagi taklifi ma’qullansin.
 5. Quyidagilar:
 Qoraqalpog‘iston Respublikasi, viloyatlar va Toshkent shahrining mahalliy budjetlari mablag‘lari, shuningdek qonun hujjatlarida taqiqlanmagan boshqa manbalar — xizmat kvartiralari bilan ta’minlash;
 O‘zbekiston Respublikasi Davlat budjeti mablag‘lari, jumladan markazlashgan kapital qo‘yilmalar, shuningdek qonun hujjatlarida taqiqlanmagan boshqa manbalar — xizmat uy-joylarini qurish;
 tegishli ravishda O‘zbekiston Respublikasining respublika budjeti, “O‘zbekenergo” AJ, “O‘ztransgaz” AK va “O‘zbektelekom” AK mablag‘lari — xizmat uy-joylari uchun suv ta’minoti, kanalizatsiya, elektr ta’minoti, gaz ta’minoti va aloqa tarmoqlarini qurish bo‘yicha moliyalashtirish manbalari etib belgilansin.
 6. Qoraqalpog‘iston Respublikasi Vazirlar Kengashi, Toshkent shahri va viloyatlar hokimliklari “Yergeodezkadastr” davlat qo‘mitasi va “Davarxitektqurilish” qo‘mitasi bilan birgalikda buyurtmachiga Dastur doirasida xizmat uy-joylari qurish uchun profilaktika inspektorlari xizmatni o‘taydigan joyga bevosita yaqin joydagi massivlar hududida joylashgan, shuningdek tashqi muhandislik-kommunikatsiyalaridan foydalanadigan yer uchastkalari berilishini ta’minlasinlar.
 7. O‘zbekiston Respublikasi Iqtisodiyot vazirligi, “O‘zmetkombinat” AJ va “O‘zqurilishmateriallari” AJ buyurtmachining asoslangan hisoblari bo‘yicha Dastur doirasida uy-joylar qurish uchun to‘g‘ridan to‘g‘ri shartnomalar va tartibga solinadigan narxlar bo‘yicha zarur miqdorda metall prokati, sement va qurilish oynasi ajratilishini ta’minlasinlar.
 8. O‘zbekiston Respublikasi Prezidentining 2016-yil 21-oktabrdagi “2017 — 2021-yillarda qishloq joylarda yangilangan namunaviy loyihalar bo‘yicha arzon uy-joylar qurish dasturi to‘g‘risida”gi PQ-2639-sonli qarorida nazarda tutilgan barcha imtiyozlar va preferensiyalar buyurtmachiga, pudratchilarga, subpudratchilarga, loyihachilarga, ishlab chiqarish, transport tashkilotlariga hamda Dastur doirasida xizmat uy-joylari qurishda qatnashadigan boshqa tashkilotlarga tatbiq etilsin.
 9. O‘zbekiston Respublikasi Ichki ishlar vazirligi Moliya vazirligi bilan birgalikda barcha jarayonlarning mexanizmi va moliyalashtirish sxemasini aniq ko‘rsatgan holda, profilaktika inspektorlariga xizmat kvartiralari va uy-joylarini taqdim etish hamda ularni ekspluatatsiya qilish va saqlash tartibi bo‘yicha nizom loyihasini ishlab chiqsin va tasdiqlasin.
 10. O‘zbekiston Respublikasi “Davarxitektqurilish” qo‘mitasi Dastur doirasida quriladigan xizmat uy-joylarining loyiha-smeta hujjatlari davlat ekspertizasidan o‘tkazilishini va qurilish-montaj ishlarini bajarish sifati yuzasidan davlat-arxitektura nazorati amalga oshirilishini ta’minlasin.
 11. Qoraqalpog‘iston Respublikasi Vazirlar Kengashi, viloyatlar va Toshkent shahri hokimliklari O‘zbekiston Respublikasi Ichki ishlar vazirligi, Iqtisodiyot vazirligi va Moliya vazirligi bilan birgalikda O‘zbekiston Respublikasi Prezidentining 2016-yil 22-noyabrdagi PQ-2660-sonli qarori bilan tasdiqlangan Shaharlarda arzon ko‘p kvartirali uy-joylarni qurish va rekonstruksiya qilish dasturining 2018-yil va keyingi yillar uchun parametrlarini shakllantirishda imtiyozli ipoteka krediti berish asosida, ichki ishlar organlarining ehtiyojmand va xizmatda namuna ko‘rsatgan xodimlariga sotish uchun ko‘p kvartirali uylar qurishni nazarda tutsinlar.
 12. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari — “O‘zbekiston temir yo‘llari” AJ boshqaruvi raisi A.J. Ramatov zimmasiga yuklansin.